**Savaria Szimfonikus Zenekar**

**Szakmai beszámoló 2017**

A Savaria Szimfonikus Zenekarhoz az éves eseménynapló tanúsága szerint 2017-ben 113 hangverseny köthető: résztvevőként vagy szervezőként, lebonyolítóként vettünk részt az események megvalósításában. A 113 hangversenyen, melyből Szombathelyen 59 hangzott el, 46 különböző program hangzott el, 68 szólistával, 27 karmesterrel, 11 partner-együttes közreműködésével. A szombathelyi helyszínek – Bartók Terem, Agora, Evangélikus templom, Ferences kert, Főtér – mellett a zenekar 47 alkalommal szerepelt más magyar településen, 7 alkalommal külföldön. Összességében a hangverseny-látogatók száma megközelítette a 40.000 főt.

68 teljes állású és 11 részmunkaidős művész közreműködésével, valamint 7 egyéb munkakörben alkalmazott munkavállaló segítségével valósult meg Szombathelyen a 2016-2017-es és 2017-2018-as évad naptári évre eső 39 bérletes és a 20 bérleten kívüli előadás, melyek a zeneirodalom valamennyi korszakát érintve kínáltak magas színvonalú szórakozást a publikumnak.

A ***Szimfónia bérlet*** adott évre eső előadásai során ismét egy sokszínű válogatást mutattunk be a zeneművészet különböző stílusaiból. A hagyományosnak számító repertoárdarabok – mint például Mozart, Beethoven, Brahms szimfóniái és versenyművei – mellett bemutatásra kerültek a Bartók Teremben ritkán hallható, ám rendkívül kedvelt művek is: Muszorgszkij-Ravel: Egy kiállítás képei vagy Sztravinszkij. Petruska című darabjait nagy várakozás előzte meg az előadók és a közönség részéről egyaránt, de ebbe a sorba tartozott a két Mahler szimfónia, az I. és a IV. is. A Kodály Emlékévnek egy teljes szimfonikus esttel adóztunk, a programban a legnépszerűbb Kodály alkotások – Galántai táncok, Háry daljáték részletek és a Psalmus Hungaricus - mellett egy kevéssé ismert korai mű, a Nyári este is szerepelt.

A sorozat hangversenyein Madaras Gergely vezetőkarmester mellett köszönthettünk olasz /Maurizio Moretti, Alfredo Scarano /, török /Cem Mansur/, izraeli / Yoav Talmi / dirigenseket, és külföldi szólistákat is: Marcello Mazzoni – Olaszország, Alon Goldstein – Izrael, Anton Sorokow – Ausztria/Oroszország, Meehae Ryo - Dél-Korea, Jimmy Chiang - Hongkong. A magyar zenei életet 3 együttes is képviselte: a Nemzeti Filharmonikus Zenekar, a MÁV Szimfonikus Zenekar és a Nemzeti Énekkar. A magyar szólisták palettája is nagyon széles. Szombathelyen üdvözölhettünk 3 Kossuth-díjas művészt – Rost Andreát, Baráti Kristófot és Kelemen Barnabást -, ám mellettük fellépett Pálfalvi Tamás, Lencsés Lajos és Horváth István is.

A ***Szent Márton bérletből*** 2017-ben 2 előadás került megrendezésre. Az első előadáson az egyik legnépszerűbb egyházzenei művet, Verdi: Requiem-jét hallhatták az érdeklődők az Agora nagytermében a Nemzeti Énekkar és neves operaházi énekművészek közreműködésével Madaras Gergely vezényletével a zenekar tolmácsolásában. A bérlet záróelőadása a Bartók Teremben előadott Húsvéti hangverseny volt, ahol a reformáció 500. évfordulója jegyében Bach és Mendelssohn műveiből összeállított műsorban osztrák közreműködőket is üdvözölhettünk, Christian Birnbaum és Cornelia Horak személyében. A Szent Márton bérletet az új évadban a ***Harmónia bérlet*** váltotta föl, így kívánunk több lehetőséget biztosítani a szimfonikus zene kedvelőinek. Ebben a sorozatban találkozhatott a közönség a már ismert Thomas Herzog svájci karmesterrel, de ennek a bérletnek előadásán üdvözölhettük újra Szombathelyen Robert Houlihant is. Szólistaként két német vendégművészt hallhatott a publikum: Philipp Schmelzle kürt- és Stefan Arnold zongoraművészek közreműködtek közre a Savaria Szimfonikus zenekar hangversenyein. Vendégzenekar is érkezett, hiszen a sorozat egyik előadásán az Óbudai Danubia Zenekar lépett fel, Hámori Máté vezényletével.

A ***Kamarazene bérlet*** hangversenyei mindig is különleges alkalmak, hiszen a kis előadási apparátusra írott művek előadásakor kiemelt fontosságú a művészek közötti kölcsönhatás, együttműködés. Az évben megvalósult 4 koncert műfajilag és összetételében is rendkívüli változatosságot kínált: az első alkalommal Győri Noémi fuvolaművész és Csillagh Katalin zongoraművész mutatta be a Hungaroton kiadónál frissen megjelent CD-lemeze anyagát, majd Szabadi Vilmos Liszt-díjas hegedűművész érkezett Szombathelyre, és adott egy nagyon különleges hangversenyt a zenekar két művéstzével – Aya Shirai csellóművész és Sárközi Gábor nagybőgőművész voltak a partnerei, zongorán a japán Shimanuki Megumi közreműködött. A következő hangversenyen Demeniv Mihály, a Virtuózok tehetségkutató programból is jól ismert fiatal művész kalauzolta el a közönséget a harmonika világába, majd a sorozatot a Dodecachordon gitárduó, Márku Zsuzsa és Notis Georgiu estje zárta.

A rendkívül sikeres ***Zenemanók bérlet*** természetesen 2017-ben is folytatódott. A Bartók Terem falai közé évente 4 x 4 alkalommal érkeznek meg azok az ifjú koncertlátogatók, akik reményeink szerint a jövő publikumát adják majd. Az óvodásoknak és kisiskolásoknak rendezett hangversenysorozat iránt nem csökken az érdeklődés, minden alkalommal telt ház előtt kerülnek bemutatásra a programok. A kor igényeihez igazítva az elmúlt év előadásai komoly vizuális és színházi élménnyel is gazdagodtak. A farsangi időszakban egy zenés mesejátékot adtak elő a zenekar művészei, „Hogyan vidítsuk fel Boróka királykisasszonyt?” címmel. A zenei tematikát megőrizve ezúttal az apró karakterdarabok egy, a zenekari művészek által valóságosan is színpadra állított, jelmezben előadott mesejáték keretei között hangzottak el. Prokofjev: Péter és a farkas című zenés meséjénél a zalaegerszegi Medgyesi Anna narrációja és bábjátéka vezette végig a kicsiket a történeten. Az őszi előadáson a Boglya Együttes műsorában a magyar népzenével ismerkedhettek meg a koncertlátogató gyerekek, szájtátva figyelték a közreműködő táncospárt és harsányan énekelték az általuk jól ismert népdalokat.

A Karácsonyhoz kötődő decemberi hangverseny során a keretjáték földkörüli utazásra vitte el a közönség tagjait: miközben megismerkedtek a különböző földrészeken élő nemzetek egymástól eltérő ünnepi szokásaival, az adott nemzetek zenéiből hallhattak színes, változatos feldolgozásokat. A bérleten kívül ismét elhangzott a Paragvári Iskola Kicsinyek Kórusával közösen előadott „Wolfi” című hangverseny, melynek műsorát Király Katalin tanárnő állította össze, a különböző zenei részletek Mozart életének állomásait szimbolizálták.

A ***bérleten kívüli rendezvények*** 2017. évi sorát Vásáry Tamás „A zenén túl” című, az azonos című televíziós sorozat alapján összeállított „beszélgetős”’ hangversenye nyitotta, melyen Beethoven műveit játszotta a zenekar. A Kossuth-díjas művész fantasztikus műveltséggel megtöltött narrációja egyaránt nyújtott zenetörténeti információkat és kínált személyes élményeket. A sorban következtek a nyári fesztiválok és az ehhez kapcsolódó előadások: a Szombathely nyári zenei életét immár 4 évtizede meghatározó Bartók Fesztivál keretében ezúttal csak a karmesterkurzuson és az ehhez kapcsolódó záróhangversenyen működött közre a zenekar. Hamar Zsolt irányításával két táncjátékot vezényelhettek a növendékek. Bartók: A fából faragott királyfi és Sztravinszkij: Tavaszi áldozat című műveinek előadását az Agorában vizuális élmények is gazdagították: a Bartók darabot homokanimáció, míg Sztravinszkij művét a Bozsik Yvette Társulat balettművészei jelenítették meg. 2017-ben ismét a megszokott helyszínen rendeztük meg az Iseumi Játékok rendezvényeit. Mozart: Szöktetés a szerájból című operája nagy sikert aratott, köszönhetően Hábetler András korszerűen átalakított szövegkönyvének és hatásos rendezésének. A közreműködő énekesek és a szimfonikus zenekar művészei a mozarti muzsika összes jellemzőjét tolmácsolták az előadás során. Virtuozitás, invenciódús megformálás, drámai mélységek, felszabadult örömzenélés – minden adott volt a közönség szórakoztatására. A tervezett ExperiDance előadás sajnálatos módon az esős időjárás miatt elmaradt, ezt novemberben az Agorában sikerült pótolni. A harmadik előadáson, a Hermine Pack által irányított Rock-Symphony hangversenyen a két kiváló énekes szólista – Veress Mónika és Helmut Tomschitz – valamint az Ausztriából érkezett rockegyüttes a szimfonikus zenekarral együttműködve igazi rockkoncert-élményt varázsolt a patinás díszletek közé. A sorozatot Bogányi Gergely szólóestje zárta, a hangverseny a művész által tervezett hangszert bemutató országos turné részeként érkezett városunkba. Az elmúlt évben sem maradtak Hollywood Movie Music Classics előadás nélkül a szombathelyiek: 4 nagysikerű, teltházas hangversenyt hallhattak-láthattak a Bartók Teremben, a sorozat immár 9. előadását ismét Pejtsik Péter vezényelte. Az évet a tradicionális Karácsonyi hangverseny és a Szilveszteri Gálaestkét koncertje zárta.

Magyarországi fellépéseink legnagyobb része a Filharmóniával fennálló kapcsolat eredménye, hiszen az általuk szervezett felnőtt és ifjúsági bérletek közreműködőjeként minden évben rendszeresen nyílik lehetőségünk bemutatni tudásunkat Magyarország más településein. Így 2017-ben az ifjúsági sorozatokban Vas megye mellett Veszprém és Zala megye diákjai is hallhatták az együttest. Felnőtt hangversenyekre a Filharmónia rendezésében Kaposváron és Keszthelyen került sor, emellett Zalaegerszegen is fellépett a zenekar két alkalommal is. Három alkalommal hallhatták a zenekart Budapesten, a Művészetek Palotájában a „Mozi hangjai” című teltházas filmzenei esten, majd a Zeneakadémián egy diplomahangverseny közreműködőjeként, végül pedig az Erkel Színházban Madarász Iván operájának előadásán. Az opera élő felvétele bekerül a Magyar Állami Operaház által kiadandó, a minisztérium által is finanszírozott gyűjteménybe, melyet nem kizárólag kereskedelmi forgalomra készítenek, hanem az ország teljes területén megkapják a közművelődési intézmények is. Úgy gondolom, a zenekar elismertségének nagyszerű bizonyítéka egy ilyen kiadványban történő megjelenésünk.

Külföldi fellépéseink jelentős része továbbra is Ausztriába szólít minket, de 2017-ben fontos volt a Varasdon történt fellépés is. Ezek az alkalmak amellett, hogy biztosítják a zenekar részvételét az európai zeneéletben, kiváló városmarketing eszközök is. Minden alkalommal felhívhatjuk a figyelmet Szombathelyre, a város gazdag és színvonalas kulturális életére.

Természetesen nem csak a zenekar rendezvényein találkozhatunk az együttes művészeivel. A zenekar tagjai és a tagokból alakult zenei formációk az elmúlt évben is számos esetben léptek fel a város és a régió különböző kulturális rendezvényein, ám ezek az egyéni megvalósítások okán nem kerülhettek be a beszámoló elején említett eseménynaplóba. A zenei nevelésben szintén meghatározó az együttes kiváló művészeinek szerepe, hiszen a például megyei szinten a legtöbb zeneiskolában dolgozik zenekari tag pedagógusként.

A szakmai munka minőségét 2017-ben is sikeresen segítette a zenekar tagsága mögött működő intézményi háttér. A zenekar nem művészi munkakörben dolgozó munkavállalói felelősséggel állnak a munkakörükből fakadó tevékenységek végrehajtásához, így teszik lehetővé a vállalt művészi feladatok zavartalan teljesítését. A GESZ-szel /Egészségügyi és Kulturális Intézmények Gazdasági Ellátó Szervezete/ kötött megállapodás továbbra is nagyszerűen betölti feladatát, biztosítva a munkajogi és pénzügyi folyamatok zavartalan lebonyolítását.

Az elmúlt évben két kormányzati intézkedés is sokat változtatott a zenekar bér- és eszközhelyzetén. Az államilag kezdeményezett bérrendezés – garantált bérminimum és az alapbér nagyságától függő kulturális illetménypótlék – már változtatott a bérszínvonalon, de ez még mindig csak a kritikus határon tartotta a jövedelmeket. Az NMI-n keresztülfuttatott, kormányzati döntésből származó, nemzeti zenekarként pályázati elszámolási feltételekkel biztosított 90 milliós támogatás jelentős részének felhasználásával azonban sikerült kialakítani azt a bérstruktúrát, mely már megközelítette a korábban „elszívó-erőként” is jellemzett pedagógusi bértáblát. Az említett támogatás segítségével sikerült folytatni az eszközállomány fejlesztését is, részben új hangszerek és kiegészítő egységek beszerzésével, részben a meglévő állomány költségigényesebb karbantartásával. Fontos lenne ezt az utat folytatni, az idén már a központilag biztosított támogatási összegbe beolvadt 90 milliós összeg ugyanilyen típusú felhasználását lehetővé tenni.

Az elmúlt évet a Savaria Szimfonikus Zenekar kapcsán számos szakmai fórumon is említett sokszínű és változatos programkínálat jellemezte, melynek magas művészi szinten történő megvalósítása elnyerte a közönség szimpátiáját Szombathelyen, belföldön és külföldön egyaránt. Úgy vélem, a szakmai beszámoló alapján is megállapítható, hogy városunk egyetlen nemzeti minősítésű együttese hagyományaihoz méltóan továbbra is a magyar és egyetemes zenekultúra kiváló és elismert képviselője.

Kiss Barna

igazgató

Savaria Szimfonikus Zenekar

Szombathely, 2018. január 31.